REGULAMENTUL (CE) NR. 1048/2007 AL COMISIEI
din 11 septembrie 2007
de interzicere a pescuitului de ton roșu în Oceanul Atlantic la est de meridianul de 45° longitudine vestică și în Marea Mediterană de către navele aflate sub pavilionul Franței
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 26 alineatul (4),
având în vedere Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului (2), în special articolul 21 alineatul (3),
întrucât:
(1)
Regulamentul (CE) nr. 41/2007 al Consiliului din 21 decembrie 2006 de stabilire, pentru anul 2007, a posibilităților de pescuit și a condițiilor conexe privind anumite stocuri de pești și grupuri de stocuri de pești, aplicabile în apele Comunității și, în raport cu navele Comunității, în apele în care sunt necesare limitări ale capturilor (3) stabilește cotele pentru 2007.
(2)
În conformitate cu articolul 21 alineatul (2) din Regulamentul (CEE) nr. 2847/93, Franța are obligația să interzică temporar, cu începere de la data la care respectiva cotă este considerată a fi epuizată, pescuitul peștilor din respectivul stoc, păstrarea la bord, transbordarea și debarcarea peștilor capturați după acea dată.
(3)
La 21 iulie 2007 Franța a închis activitatea de pescuit de ton roșu în Oceanul Atlantic, la est de meridianul de 45° longitudine vestică și în Marea Mediterană doar pentru navele înmatriculate într-un port la Marea Mediterană la 1 ianuarie 2007.
(4)
Franța a închis activitatea de pescuit care vizează capturile de ton roșu în conformitate cu articolul 21 alineatul (2) din Regulamentul (CEE) nr. 2847/96 începând cu 27 august 2007,
ADOPTĂ PREZENTUL REGULAMENT:
Articolul 1
Epuizarea cotei
Cota de pescuit alocată statului membru menționat în anexa la prezentul regulament pentru stocurile de pește menționate în anexă pentru anul 2007 trebuie considerate ca fiind epuizate de la data stabilită în această anexă.
Articolul 2
Interdicții
Pescuirea stocurilor menționate în anexa la prezentul regulament de către navele care arborează pavilionul sau sunt înregistrate în statul membru menționat în anexă se interzice începând de la data menționată în anexă. Se interzice păstrarea la bord, transbordarea sau debarcarea rezervelor halieutice din stocurile menționate anterior capturate de către aceste nave după această dată.
Articolul 3
Intrarea în vigoare
Prezentul regulament intră în vigoare în ziua următoare publicării sale în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 septembrie 2007.